Europa-Parlamentets beslutning

med bemærkningerne til afgørelsen om udsættelse af afgørelsen om decharge for regnskabsåret 2001 til direktøren for Det Europæiske Arbejdsmiljøagentur, direktøren for Det Europæiske Miljøagentur, direktøren for Oversættelsescentret for Den Europæiske Unions Organer og direktøren for Det Europæiske Overvågningscenter for Narkotika og Narkotikamisbrug og direktøren for Det Europæiske Overvågningscenter for Racisme og Fremmedhad

EUROPA-PARLAMENTET,

der henviser til Revisionsrettens beretning om Det Europæiske Arbejdsmiljøagenturs regnskab for regnskabsåret 2001, med agenturets svar (C5-0102/2003)(1),

der henviser til Revisionsrettens beretning om Det Europæiske Miljøagenturs regnskab for regnskabsåret 2001, med agenturets svar (C5-0098/2003)(2),

der henviser til Revisionsrettens beretning om regnskabet for Oversættelsescentret for Den Europæiske Unions Organer for regnskabsåret 2001, med centrets svar (C5-0100/2003)(3),

der henviser til Revisionsrettens beretning om regnskabet for Det Europæiske Overvågningscenter for Narkotika og Narkotikamisbrug for regnskabsåret 2001, med centrets svar (C5-0096/2003)(4),

der henviser til Revisionsrettens beretning om regnskabet for Det Europæiske Overvågningscenter for Racisme og Fremmedhad for regnskabsåret 2001, med centrets svar (C5-0094/2003)(5),

der henviser til Rådets henstillinger af 7. marts 2003 (C5-0103/2003, C5-0099/2003, C5-0101/2003, C5-0097/2003, og C5-0095/2003),

der henviser til EF-traktaten, særlig artikel 276,

der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget(6), særlig artikel 185,

der henviser til Kommissionens forordning (EF, Euratom) nr. 2343/2002 af 23. december 2002 om rammefinansforordning for de organer, der er omhandlet i artikel 185 i Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget(7), særlig dens artikel 94,

der henviser til forretningsordenens artikel 93a og bilag V,

der henviser til betænkning fra Budgetkontroludvalget (A5-0074/2003),

A. der henviser til, at Europa-Parlamentet i henhold til de specifikke forordninger og de respektive finansielle bestemmelser har været ansvarlig for at meddele decharge til Det Europæiske Institut til Forbedring af Leve- og Arbejdsvilkårene (Dublin-Instituttet), Det Europæiske Center for Udvikling af Erhvervsuddannelse (Cedefop) og Det Europæiske Genopbygningsagentur,

B. der henviser til, at den nye finansforordning, der finder anvendelse fra 1. januar 2003, indebærer ændringer på det budgetmæssige og finansielle område - herunder decharge - der direkte vedrører de satellitorganer, der modtager støtte over EU-budgettet,

C. der henviser til, at det i artikel 185, stk. 1 og 2, i denne nye finansforordning foreskrives, at det er Europa-Parlamentet, der efter henstilling fra Rådet meddeler decharge til organer nedsat af Fællesskaberne, der er juridiske personer og rent faktisk modtager tilskud over budgettet,

D. der henviser til, at lovgivningsprocedurerne med henblik på at bringe de forskellige agenturers grundretsakter i overensstemmelse med den nye finansforordning endnu ikke er afsluttet,

E. der henviser til, at den nye situation krævede en afklaring af de gældende bestemmelser for decharge til disse organer for regnskabsåret 2001,

F. der henviser til, at Kommissionen på baggrund af denne nye situation, forelagde en redegørelse for de gældende bestemmelser for dechargeproceduren vedrørende disse organer i et notat af 3. februar 2003 til agenturernes direktører, og at Budgetkontroludvalget behandlede denne sag på et møde den 10. februar 2003,

G. der henviser til, at det forhold, at den nye finansforordning finder anvendelse fra 1. januar 2003, betyder, at Parlamentet ikke skal meddele decharge til de agenturer, der inden den 31. december 2002 havde afsluttet deres dechargeprocedure for regnskabsåret 2001 efter de tidligere bestemmelser,

H. der henviser til, at det i den nye finansforordnings artikel 145 og artikel 94 i forordning (EF, Euratom) nr. 2343/2002 foreskrives, at Parlamentet skal behandle en betænkning om decharge til disse organer for gennemførelsen af budgettet for regnskabsåret n inden den 30. april i år n + 2, og oplyse om årsagerne til, at afgørelsen har måttet udsættes, såfremt det kompetente udvalg foreslår udsættelse af dechargeafgørelsen,

1. bifalder, at det i henhold til disse nye retsrammer er Parlamentet, der skal meddele decharge til disse organer, og mener, at et af dets mangeårige krav om at meddele decharge til agenturerne med henblik på at øge gennemskueligheden, ansvarligheden og den demokratiske kontrol dermed er imødekommet;

2. understreger, at det for at leve op til sit ansvar som dechargemyndighed på baggrund af disse nye rammer agter at indgå i et snævert samarbejde med agenturerne og forventer tilsvarende samarbejdsvilje fra disse organers side;

3. beklager, at der på baggrund af denne overgang fra de tidligere finansielle bestemmelser til de nye ikke har været tilstrækkelig tid til at få alle de oplysninger fra disse organer, som det anser for nødvendige og relevante for at kunne opfylde rollen som dechargemyndighed;

4. forventer derfor snarest muligt at modtage alle relevante oplysninger fra disse organer som reaktion på en anmodning, det agter at fremsende, og agter som tegn på et loyalt samarbejde mellem institutionerne at fremsende sådanne oplysninger til Rådet, der skal afgive en henstilling til Parlamentet om decharge;

5. agter at behandle afgørelsen om decharge til disse organer, når det har modtaget de oplysninger, der er nødvendige for at nå frem til en afgørelse.

(1) EFT C 326 af 27.12.2002, s. 9.

(2) EFT C 326 af 27.12.2002, s. 17.

(3) EFT C 326 af 27.12.2002, s. 35.

(4) EFT C 326 af 27.12.2002, s. 64.

(5) EFT C 326 af 27.12.2002, s. 72.

(6) EFT L 248 af 16.9.2002, s. 1.

(7) EFT L 357 af 31.12.2002, s. 72.